stanford-oval/wikipedia huggingface dataset:
פיגוע הירי בעיר התחתית בחיפה (2017)
הפיגוע

סמוך לשעה 9:30 בבוקר הגיע המחבל לדרך העצמאות בחיפה במטרה לבצע את הפיגוע לאחר שקיבל הסעה משני חבריו, ונשא עמו תיק עם הנשק הטעון במחסנית ובה 17 כדורים, כשהוא דרוך. בשלב מסוים הבחין ברב יחיאל אילוז, בעל חזות יהודית-חרדית, צועד ברחוב. ממרחק של מטרים ספורים ירה שינאווי בנשק, כשהוא מוסתר בתוך התיק, כמה יריות לעברו. לפחות שלושה קליעים פגעו בו. הוא התמוטט על הקרקע נפצע קשה ושינאווי נמלט בריצה משם עם הנשק.
לאחר הירי הראשון, הגיע המחבל לרחוב ברנר וירה לעבר אישה שלא נפגעה מהירי.
בהמשך, בצומת הרחובות דרך יפו ורחוב כיאט נכנס שינאווי למונית ונסע לשכונת חליסה בחיפה, שם הלך לכיוון רחוב הגיבורים, כשהוא נושא עמו את התיק עם הנשק. בהגיעו לאזור הגשר ברחוב, הבחין שינאווי בגיא כפרי צועד לבדו. שינאווי התקרב לכיוונו וממרחק מטרים ספורים ירה בו. שלושה קליעים פגעו בכפרי וגרמו למותו. מיד לאחר הירי נמלט שינאווי רגלית מהמקום, כשהוא נושא עמו את התיק בו מוסתר הנשק. בהגיעו לאזור הררי הסמוך לבניין מגוריו השליך את התיק עם הנשק בין השיחים.
ב-30 בינואר 2017 הותר לפרסום כי הירי הוא אכן פיגוע על רקע לאומני, כאשר נשאל המחבל מדוע ביצע את הפיגוע טען מכיוון שחברתו כינתה אותו "אוהב יהודים", המחבל נשפט למאסר עולם ו-22 שנות מאסר.
בנוסף, שינאווי שרף כלי רכב של יהודים במלחמת לבנון השנייה בחיפה, דבר זה מראה כי הכתובת הייתה על הקיר וכי דעותיו של המחבל היו שליליות וחריפות במיוחד כנגד יהודים ואכן שנא יהודים מאוד.
גיא יעקב כפרי מונצח באנדרטה לחללי נשר במערכות ישראל בעיר נשר.
ראו גם

חליסה
הפיגוע בקו 16
פיגועי טרור נגד ישראלים בישראל ובשטחים ב-2017
הערות שוליים

↑  לילך שובל, משפחת הפצוע בפיגוע בחיפה: "מזועזעים מעומק השנאה", באתר www.israelhayom.co.il
↑  פוענח פיגוע הירי בחיפה (3.1.17), באתר www.shabak.gov.il
ריטה רוסי קולוול

| --- | --- |

 לידה:  23 בנובמבר 1934 (בת 90) ארצות הברית מסצ'וסטס
 ענף מדעי:  מיקרוביולוגיה ואוקיינוגרפיה
 עיסוק:  מרצה באוניברסיטת מרילנד ויו"ר Canon U.S. Life Sciences, Incorporated
 מקום לימודים:  אוניברסיטת וושינגטון  אוניברסיטת פרדו 
 מוסדות:  אוניברסיטת מרילנד
 פרסים והוקרה:  מדליית ויליאם בואי (2020)  עמית החברה המלכותית של קנדה  עמיתה באגודה האמריקאית לקידום המדע  עמית האקדמיה למדעים של בנגלדש  מדליית הלמהולץ (2018)  הפרס הבין-לאומי לביולוגיה (2017)  פרס וניבר בוש (2017)  פרס ויליאם פרוקטר להישג מדעי (2013)  פרס המים של סטוקהולם (2010, 2010)  המדליה הלאומית למדעים (2006)  היכל התהילה הלאומי לנשים (2005)  היכל התהילה של נשות מרילנד (1991) 
 
ריטה רוסי קולוול (באנגלית: Rita Rossi Colwell; נולדה ב-23 בנובמבר 1934) היא מדענית אמריקאית אשר עיקר עיסוקה מיקרוביולוגיה ואוקיינוגרפיה. בעלת תארים בבקטריולוגיה, גנטיקה ואוקיינוגרפיה. מחקרה העיקרי היה חקר חיידק הכולרה אשר תוצאותיו הצילו עשרות אלפי אנשים.
קולוול הייתה האישה הראשונה שנבחרה לראש הקרן הלאומית למדע (NSF) בארצות הברית במסגרת תפקידה שיפרה את לימודי המדע בכיתות הגבוהות. כתבה מעל 800 מאמרים וכ-17 ספרים.
ילדות וחינוך

ריטה ר. קולוול נולדה בנובמבר 1934 במסצ'וסטס בארצות הברית, היו לה שבעה אחים ואחיות. להוריה לא היה עבר במקצוע מדעי, אביה לואיס עבד בבניה, אמא הייתה ציירת. כבר מגיל צעיר, ניכר היה כישרונה של קולוול. בכיתה ו' הוגדרה כתלמידה הטובה ביותר בבית ספרה.
ילדות וחינוך > אוניברסיטה

בשנות ה-60 בכיתות המדעים באוניברסיטה, למדו בעיקר גברים. קולוול הייתה מהנשים היחידות בתחום ולכן החיים האקדמיים היו לה קשים מאוד. אף על פי שבתקופתה הנשים היו מצופות לעסוק בתחומים המתאימים להגדרתם לנשים, היה לקולוול חשוב ללמוד מדעים ולחקור את הנושא שמעניין אותה. את לימודי התואר הראשון ב-1956, עשתה קולוול בבקטריולוגיה.
קולוול תכננה להמשיך ללימודי התואר שני בבקטריולוגיה אולם בשל היותה אישה לא אושרו לימודיה. קולוול התלוננה ליועץ הסגל שלה, חוקר בתחום הגנטיקה שאמר לה: "ההפסד שלהם הוא הניצחון שלנו". והציע לה ללמוד תואר שני בגנטיקה. את הדוקטורט עשתה בתחום האוקיינוגרפיה.
חיים אישיים

ב-1956 פגשה קולוול באוניברסיטה, סטודנט לכימיה בשם ג'ק, הם נישאו ונולדו להם שתי בנות. בנותיהם הלכו גם בדרכה של אימם ופיתחו קריירה מדעית.
מחקר ועבודה

ב-1977 קולוול שוב פרצה דרך כאישה ומונתה לאשה הראשונה בארצות הברית המנהלת קרן מלגות לחקר הים. במסגרת תפקידה חילקה מלגות באוניברסיטת מרילנד. בתפקיד זה, קולוול השגיחה על מגוון מחקרים, וגם חקרה בעצמה. באחד מהמחקרים שלה הבחינה קולוול שבמקומות בהם היו דליפות נפט התגלו רמות גבוהות של בקטריות מפרקות נפט, זה הוביל להשערה שניתן להשתמש בבקטריות אלו לניקיון הים באזורי המוצפים בנפט. מחקר נוסף של קולוול גילה שצדפות נמשכות לשכבות בקטריות על קרקעית המים. גילוי זה עזר להחזיר את אוכלוסיית הצדפות שהייתה בירידה כבר שנים.
מחקר ועבודה > כולרה

הכולרה היא מחלה זיהומית מידבקת שגורמת להתייבשות קשה עד מוות. כ-2 מיליון אנשים מתו ממחלה זאת, בעיקר במדינות עולם שלישי.
קולוול חקרה את חיידק הכולרה והגיעה לתגליות מצילות חיים. היא גילתה שכולרה קיימת גם במצב רדום, לפני המחקר שלה, הדעה הרווחת הייתה שאם חיידק הכולרה לא גדל, אז הוא ככל הנראה, חיידק מת. קולוול גילתה שאם תנאי הגידול לא נוחים לחיידק הכולרה, הוא יכנס למצב רדום, אבל אין זה אומר שהוא לא קיים. קולוול גם הוכיחה שיש קשר בין התפרצות עונתית של מחלת הכולרה למזג האוויר. בנוסף, היא מצאה דרך לצמצם בחצי את מקרי הכולרה בבנגלדש, היא גילתה ששימוש בבד סארי, (שהוא זמין וזול), בתור פילטר למים, מצמצם את התפשטות הכולרה.
מחקר ועבודה > הקרן הלאומית למדע בארצות הברית

בשנות ה-90 פעלה קולוול לפיתוח מרכז מחקר אינטראקטיבי ללימוד מדעי הים, אך הפרויקט לא הושלם בעקבות מינויה לראש הקרן הלאומית למדע (NSF) בארצות הברית. ריבוי המשימות בתפקידה, והעובדה שהייתה האישה הראשונה בתפקיד זה, הקשו עליה להמשיך לעבוד על מרכז המחקר. בתור ראש הקרן הלאומית למדע בארצות הברית היא שמה דגש על שיפור לימודי המדע בכיתות י"ב. כיום קולוול חזרה ללמד באוניברסיטת מרילנד ומשמשת כיו"ר Canon U.S. Life Sciences, Incorporated.
הכרה ופרסים

קולוול קיבלה מעל 60 פרסים, כתבה יותר מ-17 ספרים ו-800 מאמרים. היא הייתה הנשיאה של האגודה האמריקאית לקידום המדע (AAAS) ,הנשיאה של החברה האמריקאית למיקרוביולוגיה (ASM). הייתה חברה באקדמיה האמריקאית לאומנות ומדע, ובאקדמיה האמריקאית למדע. בנוסף נקרא על שמה אזור גאולוגי באנטארקטיקה.
מבין הפרסים הרבים שקיבלה:
המדליה הלאומית למדעים (ארצות הברית) מהנשיא האמריקאי ג'ורג' בוש בעקבות המחקר שלה על ימים ואקלים (2006).
פרס מקהילת מדע יפנית (2006).
פרס סטוקהולם למים על שימור ושמירה של מקורות מים (2010).
פרס מהאקדמיה למדע המלזי על עבודתה המעולה באזורים הטרופים (2016).
פרס הסולטן בן אבדולזיז הבינלאומי על מים, בקטגוריית היצירתיות (2016).
פרס וואנוור בוש (אנ') (2017).
פרס הקרן הלאומית למדע בארצות הברית (2017).
פרס בינלאומי של הקהילה היפנית לקידום המדע (2017).
תואר אבירות של לגיון הכבוד הצרפתי (2017).
פרס סינגפור למים (2018).
הערות שוליים

1 2 3 4 5 6 7 8 9 10 11 12  Rita Rossi Colwell, Maryland state archives, ‏ה15 באוגוסט 2011 (באנגלית)
1 2 3 4 5  Rita R. Colwell, Biography, National Science Foundation (באנגלית)
↑  General Information | Cholera | CDC, CDC (באנגלית)
1 2 3 4 5 6 7 8 9 10 11  Rita R. Colwell | UMIACS, UMIACS (באנגלית)
| --- | --- |
בקרת זהויות :  NLI: 987007435340305171  BIBSYS: 90121209  BnF: cb136089559 (data)  CiNii: DA02015916  GND: 170035492  ISNI: 0000 0001 0867 469X  LCCN: n83154705  NDL: 00972891  NKC: mzk2012713364  NTA: 108233774  ORCID: 0000-0001-5432-1502  SUDOC: 077660536  Trove: 880372  VIAF: 7561921   WorldCat (עם VIAF): 7561921
סינאפסידה

| סינאפסידה |
| --- | --- |

מיון מדעי
ממלכה:: בעלי חיים
מערכה:: מיתרניים
תת־מערכה:: בעלי גולגולת
קבוצה:: בעלי חוליות
על־מחלקה:: חולייתנים לסתניים
קבוצה:: בעלי סנפירים בשרניים
קבוצה:: בעלי ארבע רגליים
קבוצה:: סינאפסידה
שם מדעי
 Synapsida ‏אוסבורן, 1903
Varanops
דינוגורגון.
אופיאקודון.
דימטרודון.
פלסירה.
סינפאסידה (שם מדעי: Synapsida) היא קבוצה של חולייתנים יבשתיים מהקבוצה דמויי זוחלים, אשר להם גולגולת בעלת פתח צדע יחיד מאחורי ארובת העין. פתח זה גובל בעצם הקשקשת ובעצם העול.
לרוב מתייחסים לסינאפסידים כקבוצה פרהיסטורית שנכחדה עם סוף הטריאס (למעט הקיינודונטיים), אף שחלק מצאצאיהם, היונקים, שרדו עד היום.
מאפיינים

קבוצת הסינאפסידה הפכה לדומיננטית ביותר מבין בעלי החיים היבשתיים, וכמה מנציגיה אף רכשו מיומנויות תעופה (עטלפים) ואורח חיים בסביבה אקווטית (יונקים ימיים שונים). עם זאת הם הפכו ליעילים רק לאחר הכחדת הקרטיקון והיעלמות זוחלים אחרים מאותם אזורים.
הסינאפסידים המובהקים הקדומים ביותר הם האכינרפטון והארכאותיריס ואולי גם הפרוטוקלפסידרופס (שאולי השתייכו לסדרת הפליקוזאוריה) מתקופת הקרבון פנסילבני לפני כ-320 מיליון שנים שהתגלו בג'וגינס שבנובה סקוטיה.
צאצאי הקבוצה, התראפסידה, משוערים לתקופת הפרם (אין מאובנים רבים של הקבוצה מתקופה זו) ואילו היונקים האמיתיים הופיעו רק בתור היורה. בזכות תיעוד המאובנים השמור יחסית, הפורה וארוך השנים, משמשת הקבוצה כדגם אבולוציוני וכעזר בהבנת תהליכים מקרואבולוציוניים.
המאובנים מראים כי הסינאפסידים היו הראשונים להתמיין מתוך בעלי השפיר העוברי. במהרה הם הפכו לקבוצה רחבת התפוצה והמגוונת ביותר בתור הקרבון, ושמרו על דומיננטיות על פני האדמה עד לטריאס - התור בו יצאו הדו-חיים מן המים והתפתחו לזוחלים האמפיביים הראשונים.
בקרבון ובתחילת הפרם, היו הסינאפסידים בתפוצה באזור המשווני והתת-משווני בלבד. אולם כבר בסוף הפרם, מראים המאובנים תפוצה קוסמופוליטית.
הסינאפסידים הראשונים מציגים תנוחת גוף שרועה ומוחם היה קטן ביותר, בדומה לבעלי ארבע רגליים קדומים אחרים. התנוחה הפרסיגיטלית שמאפיינת את היונקים בימינו (כאשר ארבע הגפיים מאונכות לגוף), התפתחה בקבוצה זו בהדרגה. מבנה האגן והעצמות שמאפשר תנוחה זו, הופיע בתחילה בגפיים האחוריות ואפשר ישיבה חצי-שרועה, ואז הופיע גם בגפיים הקדמיות.
ממדיהם של הסינאפסידים היו גדולים יחסית, 50 ס"מ עד 3 מטרים. הם היו בעיקר אוכלי עשב, אך חלקם היו טורפים ואוכלי חרקים. ניתן לשער שמרביתם הטילו ביצים בדומה ליונקי הביב, ורק מקצתם היו יונקי שלייה. לא ידוע אם היו בעלי בלוטות חלב או חסרו אותן, מאחר שממצא זה לא משתמר במאובן.
הסינאפסידים הראשונים היו, ככל הנראה, פויקילותרמיים ("בעלי דם קר"), זאת משערים מגרם הגב דמוי המפרש (בדומה לספינוזאוריים -"לטאת המפרש") שרואים במאובנים רבים כשל הדימטרודון למשל. המפרש שריכז כלי דם רבים בשטח מצומצם ובולט מהגוף, סייע לחימום הגוף. ככל הנראה היו פריטים אלה נטולי שיער, שתפקידו הוא לבודד את הפרט מהסביבה, אולם, מנוכחות שיער ביונקים מאוחרים יותר ניתן לשער כי צמיחת שיער החלה בסינאפסידים יחד עם המעבר להומותרמיות. המאובנים אינם מראים מבנה עור קשקשי, בדומה לזה של הזוחלים, אולם נראה שפריטים אחדים שילבו בעורם לוחות גרמיים.
מיון

סדרה Diadectomorpha?
סוג אכינרפטון (Echinerpeton)
סוג פרוטוקלפסידרופס (Protoclepsydrops)?
סדרה Caseasauria
קבוצה Eupelycosauria
משפחה אופיאקודונטיים (Ophiacodontidae)
משפחה Varanopidae? - בה האליוטסמיתיה
קבוצה Haptodontiformes
משפחה Edaphosauridae
קבוצה Sphenacodontia
משפחה Palaeohatteriidae
קבוצה Sphenacodontoidea
משפחה ספנקודונטיים (Sphenacodontidae)
קבוצה תראפסידה (Therapsida)
ראו גם

דמויי יונקים
ברית הנוער הקומוניסטי הישראלי

| --- | --- |

 שם מלא:  ברית הנוער הקומוניסטי הישראלי
 כינוי:  בנק"י
 תאריך ייסוד:  1924
 ארגון גג:  המפלגה הקומוניסטית הישראלית
 השתייכות פוליטית:  שמאל רדיקלי בישראל, סוציאליזם, קומוניזם, סביבתנות, פמיניזם, אינטרנציונליזם מעמדי
 מפלגה מקבילה:  המשמרת הצעירה של מק"י
 מזכיר כללי:  מינא עלאא אלדין
 מיקום המטה:  נצרת
חברי בנק"י בצעדת האחד במאי בנצרת 2023
ברית הנוער הקומוניסטי הישראלי, בראשי תבות בנק"י (ערבית: اتحاد الشبيبة الشيوعية الاسرائيلي ובקיצור: ا.ش.ش.ا, לרוב נאמר בערבית פשוט כ-الشبيبة الشيوعية, הנוער הקומוניסטי) (קומסומול) היא תנועת נוער ישראלית, המתפקדת כמשמרת הצעירה של המפלגה הקומוניסטית הישראלית. התנועה הוקמה באפריל 1924 על ידי צעירים קומוניסטים אשר הזדהו עם המפלגה הקומוניסטית של פלשתינה וביקשו להקים גוף שנוער קומוניסטי יוכל לפעול ולהתחנך בו. בתנועה חברים מאז ועד היום בני נוער יהודים וערבים. מרבית סניפיה הגדולים נמצאים ביישובים ערביים, ובהם: נצרת, סכנין, טירה, יפיע ועוד.
בניגוד לשאר תנועות הנוער הסוציאליסטיות בישראל, בנק"י איננה תנועה ציונית. בנק"י רואה בציונות תנועה לאומנית וקולוניאליסטית, שלטענתה, נישלה חלק גדול מהעם הפלסטיני. המנון התנועה הרשמי הוא שיר הנוער הדמוקרטי, אך לרוב מרבים לשיר את האינטרנציונל. עם זאת, יד ביד עם המפלגה הקומוניסטית הישראלית עברה גם בנק"י תהפוכות ופילוגים והיו תקופות שבהן התנועה האמינה בדברים שונים מהיום. בנק"י היא תנועה הפעילה בפדרציה העולמית של הנוער הדמוקרטי.
בסמל התנועה האדום. מופיע לפיד, שמסמל את המאבק המתמשך נגד העוולות, היוצא מתוך עיגול ובתוכו עלי זית כסמל לחתירת התנועה לשלום וכוכב אדום שבתוכו פטיש ומגל המסמלים את המאבק לחברה צודקת. במעגל חיצוני יותר כתובים ראשי התיבות של שמה של התנועה בעברית (ב.נ.ק.י.) ובערבית (ﺍ.ﺶ.ﺶ.ﺍ) וכמו כן מופיעה סיסמת התנועה בעברית ("העתיד שלנו") ובערבית ("ﻟﻧﺎ ﺍﻟﻐﺪ" – "לנו המחר"). בשנת 2023 שונה מעט הסמל כך שהסמל עכשיו הוא לבן על רקע אדום.
חולצת התנועה היא חולצה לבנה מכופתרת שמעליה עניבה משולשת אדומה. את חולצת התנועה לובשים חניכי התנועה באירועים מיוחדים כגון: צעידת אחד במאי, יום הניצחון על הנאצים, ועידות בנק"י ומק"י ועוד. לרוב תנועות הנוער הקומוניסטיות חולצת תנועה זהה.
היסטוריה > הקמת התנועה והשנים הראשונות (1924–1941)

הנוער הקומוניסטי התאגד במרץ 1924, תחילה על ידי עשרה בני נוער, רובם מירושלים, ששאפו ליצור מסגרת פעולה לנערים ונערות, עובדים ולומדים, במסגרת התנועה הקומוניסטית בארץ ישראל. התנועה הייתה באותה תקופה במחתרת, משום שהשלטון הבריטי רדף את הקומוניסטים בכל תחומי שליטתו. אף על פי כן, התנועה גדלה לאורך השנים עוד לפני הלגליזציה שלה. רבים מחברי התנועה הגיעו מהתנועות הכחולות שבהן פעלו פעילים של התנועה על מנת להביא אליה חברים חדשים (כך הגיע, לדוגמה דוד חנין לתנועה). רבים מהפעילים הקומוניסטים נתפסו, נכלאו ועונו. מספר פעילים קומוניסטים אף מתו כתוצאה מהעינויים הקשים והכליאה בידי הבולשת הבריטית, בהם יעל גרזון, וסיומה מירוניאנסקי שהיה בעת רציחתו מזכיר סניף תל אביב של הפק"פ. במהלך מלחמת האזרחים בספרד יצאו עשרות חברי התנועה לספרד והצטרפו לבריגדות הבינלאומיות על מנת לסייע לכוחות הרפובליקה ולכוחות הקומוניסטיים כנגד הפשיזם של פרנקו.
היסטוריה > מהלגליזציה עד סוף מלחמת העצמאות (1941–1949)

לאחר פלישת גרמניה הנאצית לברית המועצות במבצע ברברוסה ב־22 ביוני 1941 וכניסתה של ברית המועצות למלחמת העולם השנייה עברה התנועה הקומוניסטית בכל רחבי האימפריה הבריטית ובכללה בא"י לגליזציה פוליטית. כל האסירים הקומוניסטים שוחררו מהכלא והותרה פעילות של התנועות הקומוניסטית. עיקר הפעילות בשנים אלו הייתה הקריאה לפתיחת חזית שנייה נגד גרמניה וחיזוק ידיה של ברית המועצות במלחמה נגד הנאצים. במסגרת פעילות זו הוקמו גופים כגון ארגון "ליגה V למען רוסיה המועצתית" בו שיתפו פעולה כוחות רבים, ממפא"י ועד פק"פ. כמו כן, חלק מחברי הנוער הקומוניסטי והמפלגה התנדבו להתגייס לצבאות כוחות הברית במלחמה נגד הנאצים.
אחרי המלחמה פעלו חברי הנוער הקומוניסטי, בשיתוף פעולה עם הנוער של הליגה לשחרור לאומי להקמת מדינה יהודית בצד מדינה פלסטינית עצמאית. אחרי קבלת תוכנית החלוקה על ידי האו"ם ופריצת מלחמת העצמאות התגייסו חברי בנק"י ופק"פ לשורות ההגנה והחברים הערבים בליגה לשחרור לאומי קראו לפלסטינים ולמדינות האזור שהתנגדו לתוכנית החלוקה לא לתקוף את המדינות החדשות. הקומוניסטים התנגדו נחרצות לפעולות הגירוש וההפחדה של האוכלוסייה הפלסטינית. בסוף 1948 התאחדו הנוער של הליגה לשחרור לאומי ובנק"י.
היסטוריה > מקום המדינה ועד מלחמת ששת הימים (1949–1967)

גם לאחר קום המדינה שמרה בנק"י על היותה תנועה יהודית-ערבית והמשיכה לפעול למען שוויון האוכלוסייה הפלסטינית בישראל. באותה התקופה סניף תל אביב של בנק"י היה בן מאות חברים. התנועה הפגישה בין נוער יהודי וערבי ולעיתים אף הפרה את תנאי המשטר הצבאי שחל על ערביי ישראל על מנת להפגיש את הנערים היהודים והערבים. התנועה קראה לביטול המשטר הצבאי ולהסרת כל אפליה של האוכלוסייה הערבית. לאחר טבח כפר קאסם עזרה התנועה להפיץ את הידיעות על הטבח ברחוב היהודי. עם זאת, ב-1961 הוקם גרעין הנח"ל הראשון של בנק"י במטרה לסייע לקיבוץ יד חנה, שתמך באותה עת במק"י. מסלול הגשמה זה בבנק"י מומש למרות ההתנגדות של חברי המפלגה הערבים שלא הסכימו עם שיתוף פעולה כזה עם צה"ל במיוחד בתקופת הממשל הצבאי על ערביי ישראל. אחד מהתומכים במהלך הזה היה חבר הכנסת משה סנה שבנו אפרים סנה היה באחד מגרעיני הנח"ל הראשונים של בנק"י. בתקרית גבול עם חיילים ירדניים שהייתה ב-8 בדצמבר 1964, נהרג אברהם ג'ורי, חייל בגרעין הנח"ל בשדות קיבוץ יד חנה. תקרית זו תרמה לחידוד הבדלים בין חברי המפלגה הקומוניסטית הישראלית והייתה גורם מסייע בין שאר הגורמים לפילוג במפלגה שאירע בשנת 1965, עם הפילוג נסתיים גם פרק הנח"ל בבנק"י. כאשר חל הפילוג, עזבו את התנועה חלק ניכר מבני הנוער היהודים והתנועה עברה למעשה לשורות רק"ח, זאת אף על פי שמזכ"ל התנועה יאיר צבן תמך בעמדת קבוצת מיקוניס-סנה. מאז התנועה עברה לרשות רק"ח ומזכירה החדש היה בנימין גונן, לימים נציגה של חד"ש בהסתדרות. התנועה התנגדה למלחמת ששת הימים כבר מיומה הראשון וראתה בה תוקפנות ישראלית וסברה שהמלחמה ותוצאותיה יפגעו במדינת ישראל הצעירה ובעמים השכנים.
היסטוריה > ממלחמת ששת הימים ועד מלחמת לבנון הראשונה (1967–1982)

אחרי מלחמת ששת הימים קראה בנק"י נגד כיבוש סיני, הגדה המערבית (ובכללה מזרח ירושלים) ורצועת עזה וקראה למדינת ישראל לסגת במסגרת הסכמי שלום או הסכמי הפסקת-אש עם המדינות השכנות. בין השנים 1967–1981 שירתו רוב חברי בנק"י היהודים בצה"ל, אך סירבו לשרת בשטחים הנ"ל. התנועה קראה להסדר של הקמת מדינה פלסטינית לצד מדינת ישראל ובכך לסיום הסכסוך הישראלי-פלסטיני. היא התנגדה לפעולות טרור נגד אזרחים וטענה כי פעולות אלו מחלישות את המאבק הצודק מכיוון שהן בלתי-מוסריות; במקביל התנגדה התנועה לפעולות של צה"ל בשטחים. התנועה התנגדה למלחמת לבנון הראשונה כבר בתחילתה, וטענה שישראל תשקע בלבנון והדבר יפגע בכל עמי האזור. בתקופת מלחמת לבנון הראשונה סירבו חברי התנועה והמפלגה לשרת את המלחמה וחלקם אף ישבו בכלא צבאי כענישה על סירובם.
היסטוריה > ממלחמת לבנון הראשונה עד היום (1982-הווה)

למרות ההתפתוחויות הפוליטיות שעברו על התנועה הקומוניסטית העולמית בסוף שנות ה-80, מק"י ובנק"י בתוכה הצליחו לשרוד את התמוטטות הגוש המזרחי ונפילת ברית המועצות.
כיום ברית הנוער הקומוניסטי הישראלי מונה אלפי חברים והיא פעילה בעיקר בכפרים ערביים. למרות כך, התנועה מדגישה את ערך ה"שותפות יהודית-ערבית" ומטמיעה אותו בקרב פעיליה.
מטרות התנועה

כינון של משטר סוציאליסטי.
חיזוק המשטר הדמוקרטי.
קידום מעמד האישה ומעמד הנערה בישראל.
השגת שלום צודק בין ישראל לשכנותיה.
הקמת מדינה פלסטינית עצמאית ודמוקרטית לצד ישראל.
פתרון בעיית הפליטים הפלסטינים באופן צודק.
שוויון חברתי, כלכלי וחוקי מלא בין יהודים וערבים.
שמירת זכויות העובדים בישראל וחיזוקן.
מאבק במדיניות ההפרטה והגנה על מדיניות מדינת הרווחה.
הגנת הסביבה.
מבנה ארגוני

סניפי בנק"י מחולקים לשלושה תאים על סמך גיל. בני עמל, קבוצת הילדים הקטנים גילאי 6-12. טליעה, קבוצות הנוער, גילאי 12-16 וקבוצת הבוגרים. גילאי 17–26. מרבית החברים בקבוצות הבוגרות לוקחים חלק גם בפעילות של חד"ש סטודנטים.
בהתאם לאידאולוגיה הקומוניסטית, בנק"י בנויה על סמך ערכי הדמוקרטיה הריכוזית. לפיהם, מעל כל מסגרת ארגונית קיימת מסגרת מחייבת מעליה.
הארגון בתנועה בנוי לפי הרשימה הבאה:
חבר
סניף
ועד הסניף
ועד המחוז
הוועד המרכזי
ועד הסניף נבחר אחת לשנה באספה בה משתתפים כל חברי הסניף. בוועד חייב להיות מספר אי זוגי של פעילים. תפקידו של הוועד הוא להתוות את מדיניות הסניף ולקבל החלטות. אחד מחברי הוועד נבחר בצורה דמוקרטית לכהן כמזכיר הסניף.
אחת לשלוש שנים, מתקיימת ועידה ארצית של התנועה בה נבחר הוועד המרכזי בידי צירים מהסניפים השונים. הוועד המרכזי הוא הסמכות העליונה של התנועה והגוף שבוחר את המזכ"ל של התנועה.
פעילות התנועה

בנק"י פועלת במישורי פעילות אחדים:
המישור התאורטי / אידאולוגי: בפגישות התנועה מתקיימים דיונים אידאולוגיים המתבססים על קריאה של טקסטים מן הקלאסיקה המרקסיסטית והתאורטיקנים החדשים. בפגישות נקראים חיבורים מרכזיים של קרל מרקס ופרידריך אנגלס, ולדימיר איליץ' לנין, רוזה לוקסמבורג ואחרים, כשחברי התנועה מנתחים אותם ודנים בהם, מנתחים את המציאות, ובוחרים כיצד עליהם לפעול בהתאם לה.
המישור ההסברתי: בנק"י מוציאה לאור ארבעה עיתונים: "קול הנוער" ו"סאוט אל שבאב" (קול הנוער בערבית), עיתונים דו-שבועיים שמוציאה התנועה בנוגע לנושאי היום, בהם כותבים בני נוער פעילים בתנועה (וגם כאלה שלא); כמו כן מוציאה התנועה את "ספרטקוס" בעברית ו-"الغد" ("אלרד", או בתעתיק מדויק "אלע'ד" - "המחר") בערבית, שהם עיתונים רעיוניים וכלליים יותר. בעיתון כותבים חניכי התנועה ומדריכיה מאמרים הנוגעים לנושאים אקטואליים ותאורטיים. חברי התנועה מפיצים חומר הסברתי בהפגנות ובמשמרות מחאה שהם מארגנים, וכן בהפצה לתיבות דואר.
המישור החברתי: בנק"י משמשת מקום מפגש לצעירים המאמינים בשינוי החברה בכיוון שאליו שואפת התנועה. כמו כן, התנועה פועלת לשילוב מלא בין החניכים היהודים והערבים ומקיימת סמינרים משותפים.
המישור הפרקטי: בנק"י משתתפת דרך קבע בפעולות מחאה, שאת חלקן היא יוזמת (כגון הפגנות, משמרות מחאה, צעדות ועוד) נגד ניצול עובדים, נגד השליטה הישראלית ביהודה ושומרון, בעד השוויון המלא של כל אזרחי ישראל - יהודים וערבים, גברים ונשים, נוער ומבוגרים. בתחילת שנות ה-2000 יזמה התנועה מאבק נגד השירות הלאומי בקרב הנוער הערבי. הממשלה החלה באותה תקופה לטעון שכדי שלאזרחי ישראל הערבים יהיה שוויון זכויות - הם צריכים שוויון חובות. בנק"י טענה כי אי אפשר להתנות את זכויות האזרח של הערבים בישראל בשירות לאומי.
פעילות התנועה > פעולות מרכזיות שבנק"י יזמה

בתקופת מלחמת לבנון השנייה יזמה והשתתפה התנועה בפעולות מחאה כנגד המלחמה, שלטענתה לא השיגה דבר ובמיוחד לא את שחרור החטופים. בנק"י תקפה את ממשלת ישראל בטענה שזו מסכנת ומפקירה את אזרחי ישראל ולבנון כאחד, כמו גם חיילים משני הצדדים; וכן גוררת את האזור למלחמות מסוכנות ביחד עם ארצות הברית והגורמים הריאקציוניים של האזור (כגון החזבאללה).
בקיץ 2006 יזמו חברי התנועה מאבק להשוואת שכר הנוער, תחת הכותרת "שכר שווה לנוער". פעילי התנועה טענו כי נוער המבצע עבודה שווה צריך לקבל שכר שווה. הם הדגישו כי אין זה הגיוני וצודק כי שני חברים, האחד בן שבע עשרה וחצי והשני בין שמונה עשרה שעושים עבודה זהה לחלוטין (למשל מוכרים בקיוסק או מכינים אוכל במסעדת מזון מהיר) ירוויחו שכר שונה בגין אותה העבודה. בנק"י ארגנה משמרות מחאה מחוץ לסניפי רשתות אמריקאיות גדולות (כמקדונלד'ס וברגר קינג) וטענה שהחוק הקובע כי בן נוער יקבל שכר שונה מיטיב עם בעלי ההון והמעסיקים, שיוכלו כך כל קיץ לפטר את העובדים המבוגרים ולשכור עובדים זולים יותר וכך להגדיל את רווחיהם.
בשנת 2007 פעלו חברי התנועה להקמת ועד עובדים ברשת הקופי בין (Coffe bean & tea leaf), סיפור שהתפוצץ עם פיטוריו של אלון-לי גרין, מדריך בתנועה מסניף תל אביב וחבר המפלגה הקומוניסטית הישראלית. העובדים ברשת טענו כי גרין פוטר בשל היותו היוזם של הוועד וכי הוא דיווח להסתדרות על הפרות החוקים המתרחשות בסניפי הרשת. הנהלת הרשת, מצידה, טענה כי גרין פוטר כי הוא עובד שגורם "נזקים כלכליים עצומים". העובדים, ובראשם גרין וההסתדרות, פנו לבית הדין לעבודה והגישו תביעה כפולה כנגד הרשת. במהלך תקופת המשפט ארגנה בנק"י ביחד עם ההסתדרות הפגנות תמיכה בחופש ההתארגנות מחוץ לסניפי הרשת. ההסתדרות והעובדים ניצחו במשפט וגרין הוחזר לעבודה בצו בית משפט וכן קיבלו העובדים גושפנקא להקמת ועד עובדים.
בחורף 2008/9 הייתה בנק"י הראשונה לצאת נגד מבצע עופרת יצוקה, אשר, לטענת התנועה, הרעה את מצבם הביטחוני של תושבי עזה ותושבי דרום ישראל ושפכה דם מיותר. תחת הסיסמאות המרכזיות של "יהודים וערבים מסרבים להיות אויבים" ו"בעזה ובשדרות ילדות רוצות לחיות", הפגינה בנק"י לצד גורמי שמאל אחרים במשך כל ימי המבצע.
בקיץ 2011, חברי בנק"י לקחו חלק משמעותי במחאת האוהלים, יזמו פעילויות והקימו מספר מאהלים ברחבי הארץ.
לקריאה נוספת

נסיה שפרן, שלום לך קומוניזם, הוצאת הקיבוץ המאוחד, 1983 (הספר בקטלוג ULI)
יעקב מרקוביצקי, חולצה לבנה ועניבה אדומה: להפתחותה ומבוכותיה של תנועת בנק"י (1948 - 1965), הוצאת הקיבוץ המאוחד, 2003 (הספר בקטלוג ULI)
הערות שוליים

↑  כרמית גיא, מסע ליד-חנה, הוצאת עם עובד, תל אביב, 1992, עמ' 264.
↑  יהלי סער לאלו, החברים שלנו חזקים ולא ישתיקו אותנו: שיחה עם מזכ"לית בנק"י החדשה מינא עלאא אלדין, באתר זו הדרך, ‏2024-10-12
1 2  Instagram, www.instagram.com
↑  ברית הנוער הקומוניסטי הישראלי מציינת 100 שנות פעילות | המפלגה הקומוניסטית הישראלית
↑  עפרי אילני, בעקבות מבצע "עופרת יצוקה": אנשי ימין קראו למפגיני שמאל "תחזרו לאושוויץ", באתר הארץ, 30 בדצמבר 2008
| תנועות נוער וארגוני נוער בישראל |
| --- | --- | --- |
| אינם מזוהים פוליטית | אור לחינוך • אות הנוער • אחריי! • איגי • ארגון הצופים הערביים • האיחוד החקלאי • המכבי הצעיר • הנוער הדרוזי • הצופים הדרוזים • הצופים העבריים • הצופים הערבים האורתודוקסים • הצופים הערבים הקתוליים • התאחדות הצופים והצופות בישראל • התנועה החדשה • כנפיים של קרמבו • LEAD • נוער חובב תנ"ך • צופי בתי הספר הערביים והדרוזים • שומרי המפרץ |  |
| מזוהים עם השמאל הפוליטי | אג'יאל • בני המושבים • ברית הנוער הקומוניסטי הישראלי • המחנות העולים • הנוער העובד והלומד • הנוער הערבי החלוצי • השומר הצעיר • נוער הדמוקרטים • סדאקה רעות |  |
| מזוהים עם המרכז הפוליטי | נוער יש עתיד • נוער המחנה הממלכתי |  |
| מזוהים עם הימין הפוליטי | ההנהגה הצעירה באיחוד הלאומי‏ • הנוער הלאומי בית"ר • הנוער הציוני • נוער הליכוד |  |
| תנועות נוער דתיות | אריאל • בני עקיבא • הנוער הדתי העובד והלומד • נוע"ם • נוער תל"ם • עדת הצופים • עוז • עזרא |  |
| תנועות נוער חרדיות | אור ישראלי • בנות בתיה • היכלי ענ"ג • פרחי הדגל • נוער חב"ד • צבאות השם |  |
| ארגוני נוער השייכים לגופים ממסדיים | גדנ"ע • גדנ"ע אוויר • חוגי סיירות • מועצת התלמידים והנוער הארצית • מועצת תנועות הנוער בישראל • נוער מד"א • צופי אש |  |
| תנועות נוער שנסגרו | בית"ר • הצבעים שלנו • התנועה המאוחדת • טלנוער • נוער התחיה • נוער לנוער • עליית הנוער • צמרת• נוער העבודה • נוער מרצ |  |
| מושגי יסוד בהדרכה | חניך • מדריך נוער • בוגר • רכז • קבוצה • פעולה • מערך פעולות • גיבוש • הנהגת נוער • מתודיקה בהדרכה • מקורות ההשפעה של המדריך  • קורס הדרכה |  |
| --- | --- |
בקרת זהויות :  NLI: 987007313653505171 
חבר בנק"י לבוש במדי התנועה הכוללים חולצה לבנה ועניבה אדומה.